Abatsha Bathi Bathwele Nzima eZimbabwe Ethakazelela Uzibuse
Abanengi abatsha bathi akulazibuse eZimbabwe ngoba kabasebenzi njalo bathwele nzima yikuhlukuluzwa nguhulumende.
WASHINGTON D.C. — Ilizwe leZimbabwe lamuhla lithakazelela iminyaka engamatshumi amathathu lasikhombisa lizibusa. UMongameli Robert Mugabe wethule umbiko wakhe emphakathini lapho athe kumele abantu beZimbabwe baqhubekele phambili bevimba labo abafuna ukuphambanisa uzibuse. Uphinde wathi uhulumende wakhe uzimisele ukwenza inhlelo ezinengi zokunanza okufiswa nguzulu. Kukhangelelwe ukuba kuzaba lomdlalo omkhulu wenguqu eNational Sports Stadium eHarare lapho okuzabe kungqikilana khona iqembu leHighlanders lele Dynamos. Loku kwenziwa ngesikhathi abatsha eZimbabwe besithi ilizwe liyehluleka ukubalungisela imisebenzi. Bathi inengi labo liphila nzima eZimbabwe osokwenze abanye babo basuke elizweni bayehlala kwemanye amazwe. Omunye walabo abadaniswa ngokwenzakala eZimbabwe nguMnu. Akim Mhlanga, okubandla le Mthwakazi Republic Party, uthi kakwazi ukuthi kuyini uzibuse ngoba usedubeke okwesikhathi eside eZimbabwe. “Kambe shuwa singathi thina sathola uzibuse khona kungaphelanga iminyaka embili ngemva kokuthola lozibuse saqalisa ukubulawa njenge nyamazane.” UMhlanga uqhubeke esithi kubi kakhulu okwenzakala eZimbabwe. Omunye njalo osakhulayo, uMnu Steven Sibanda, osebenza lenhlanganiso ezilwela amalungelo oluntu koBulawayo, laye uthe njengomuntu osakhulayo usuku lukazibuse alusela ncedo njalo lenhlonso eyeyifezwe ngabalwa impi yenkululeko abanjengo muyi uJoshua Nkomo, uJason Ziyaphapha Moyo, Lookout Masuku, Josiah Tongogara, labanye abafanayo.